Mestské zastupiteľstvo v Košiciach uznesením č. 207 na svojom VI. rokovaní dňa 21. 9. 2015 v súlade s § 1b, § 6 zákona č. 369/1990 Zb. o obecnom zriadení v znení neskorších predpisov a § 10 ods. 3 písm. b) a n) zákona č. 401/1990 Zb. o meste Košice v znení neskorších predpisov ustanovuje

Všeobecne záväzné nariadenie mesta Košice 
č. 159
o symboloch mesta Košice

§ 1 
Predmet 

     Týmto všeobecne záväzným nariadením (ďalej len „nariadenie“) sa ustanovuje vyobrazenie, opis a používanie symbolov mesta Košice (ďalej len „symboly mesta“) 1).

§ 2 
Symboly mesta 

(1)	Symbolmi mesta sú
a)	erb mesta Košice,
b)	vlajka a zástava mesta Košice,
c)	pečať mesta Košice,

(2)	Farby mesta Košice sú žltá (zlatá) a modrá.

(3)	Každý má zachovávať úctu k symbolom mesta. 

§ 3
Vyobrazenie erbu a štítu erbu mesta Košice

     (1)Vyobrazenie erbu mesta Košice je nasledovné:
Anjel v šatách ametystovej farby pretkávaných zlatom s plavými a kučeravými vlasmi previazanými cez čelo páskou posiatou drahokamami. Z pásky  vyrastá zlatý kríž. Jeho krídla modrej farby sa zlatisto trblietajú. Na oboch rohoch štítu sú zlato korunované prilbice so zlatými sponami, z ktorých sa rozširujú vlajúce červeno-strieborné prikrývadlá. Ako klenot z korún vyčnievajú krídla zdola modré, hore žlté, v strede so zlatou ľaliou. Anjel obidvoma rukami drží štít. Erb mesta Košice možno používať v troch tvaroch. Vyobrazenie erbu mesta Košice vo všetkých troch tvaroch tvorí prílohu č. 1 tohto nariadenia. 

________________
1) § 1b zákona č. 369/1990 Zb. o obecnom zriadení v znení neskorších predpisov.

- 2 - 

     (2) Vyobrazenie štítu erbu mesta Košice je nasledovné
Štít erbu mesta Košice je delený na tri polia. V hornom modrom poli sú tri zlaté ľalie. Na ľavú časť sedemkrát strieborno-červeno deleného stredného poľa je položená ľavá polovica strieborného, zlatom korunovaného orla so zlatým zobákom, nohou, pazúrmi, vyplazeným chvejúcim sa jazykom a pásikom (perizóneom) ukončeným v tvare trojlístka. V modrom dolnom poli je nad kosmou sedemkrát zlato-červene delenou niťou jedna zlatá ľalia a pod niťou dve zlaté ľalie. Vyobrazenie štítu erbu mesta Košice tvorí prílohu č. 2 tohto nariadenia. 

§ 4 
Používanie erbu a štítu erbu mesta Košice

     (1) Erb a štít erbu mesta Košice používajú vo veciach samosprávnej pôsobnosti spôsobom ustanoveným týmto nariadením:
a) orgány a úrad samosprávy mesta Košice - Mestské zastupiteľstvo mesta Košice, primátor mesta Košice a  Magistrát mesta Košice, 
b) právnické osoby založené alebo zriadené mestom Košice2) a  iné právnické osoby a fyzické osoby, na základe mestom udeleného súhlasu.

     (2) Erb mesta Košice sa používa na označenie 
a) sídla orgánov samosprávy mesta Košice,
b) budov, siení, zasadacích a obradných miestností, v ktorých pôsobia orgány a  osoby podľa ods. 1,
c) insígnií orgánov samosprávy mesta Košice a predstaviteľov mesta Košice,
d) listín, pečatí a úradných pečiatok orgánov samosprávy mesta Košice,
e) úradných preukazov orgánov samosprávy mesta Košice a zamestnancov mesta Košice,
f) rovnošiat zamestnancov mesta Košice (napr. mestská polícia) a predmetoch označujúc tým vlastníctvo mesta Košice.

(3) Erb mesta Košice sa neumiestňuje  na budovách, alebo na miestach, na ktorých by vzhľadom  na ich stav nebolo jeho použitie dôstojné. 

     (4) Osoby podľa ods. 1 písm. a) požiadajú  mesto Košice o určenie podmienok používania symbolov mesta. 

     (5)  Právnické osoby založené alebo zriadené mestom Košice2) a  iné právnické osoby a fyzické osoby sú povinné písomne požiadať mesto Košice o súhlas na používanie erbu a štítu erbu mesta Košice.  Žiadosť musí obsahovať grafický návrh, označenie miesta a spôsobu používania erbu a štítu erbu mesta Košice a dobu, na ktorú sa požaduje ich používanie. 

     (6) Mesto Košice udelí súhlas na používanie erbu a štítu erbu mesta Košice po preverení heraldickej správnosti predložených návrhov. V prípade, že predložený návrh nespĺňa požadované kritériá, mesto Košice žiadosť zamietne. Ak mesto Košice udelí súhlas, určí v ňom aj podmienky používania erbu a štítu erbu mesta Košice, najmä spôsob, rozsah, dobu používania, prípadne ďalšie podmienky.  Na používanie erbu a štítu erbu mesta Košice nie je právny nárok a udelený súhlas možno odňať bez odôvodnenia.
____________________________
2) § 21 zákona č. 523/2004 Z. z. o rozpočtových pravidlách verejnej správy v znení neskorších predpisov.  

- 3 -

     (7) Odchýlka od schváleného záväzného vyobrazenia erbu a štítu erbu mesta Košice musí byť nahlásená a prerokovaná s mestom Košice. Farebnosť a šrafúra musia byť dodržané, jedine bielu a žltú možno súčasne nahradiť ich ekvivalentmi striebornou a zlatou.

     (8) Osoby, ktoré nie sú orgánom alebo súčasťou orgánov samosprávy a úradu samosprávy podľa ods. 1 písm. a), i keď im bol udelený súhlas na používanie  erbu a štítu erbu mesta Košice, nemôžu tieto používať na označenie svojich budov, listín, pečiatok a rovnošiat.

Vlajka a zástava mesta Košice

§ 5
Popis vlajky a zástavy mesta Košice  

(1)	Vlajka mesta Košice (ďalej len „vlajka“) sa skladá z horného žltého a dolného modrého poľa. V jej strede je erb mesta Košice. Pomer strán vlajky je 2 : 3. Vyobrazenie vlajky tvorí prílohu č. 3 tohto nariadenia. 

     (2) Zástava mesta Košice (ďalej len „zástava“) je mestským symbolom utvoreným podľa vlajky. Zástava môže byť použitá  aj bez erbu mesta Košice, iba vo farbách mesta Košice, pevne spojená so žrďou. 

§ 6
Používanie vlajky a zástavy 

(1)	Vlajka sa používa na označenie sídla orgánov samosprávy mesta Košice. 

     (2) Vlajka, prípadne zástava, sa prechodne verejne umiestňuje na budovách a verejných priestranstvách pri slávnostných príležitostiach najmä miestneho významu. Výzvu na slávnostnú výzdobu vlajkami, prípadne zástavami, vydáva mesto Košice. Výzva na použitie vlajky, prípadne zástavy obsahuje dôvod vlajkovej výzdoby a údaj o jej začiatku a konci. Vlajková výzdoba sa začína najneskôr o 18.00 hod. dňa predchádzajúceho slávnostnej udalosti a končí najskôr o 8.00 hod.  dňa nasledujúceho po slávnostnej udalosti.

(3) Pri vztyčovaní, vyvesovaní a používaní vlajky a zástavy sa musia dodržať tieto pravidlá:
1. pri vodorovnom umiestnení je žltá hore,
2. pri zvislom výnimočnom umiestnení je žltá vždy vpravo pri pohľade z ozdobeného objektu,
3. vlajka alebo zástava sa používa len na čelnej strane budovy alebo súboru budov, 
4. vlajka alebo zástava sa umiestňuje  na verejnom priestranstve aj v krytom objekte vždy v predsedníctve zhromaždenia, stožiar na verejnom priestranstve sa umiestňuje vpravo od rečníckeho pultu pri pohľade od tohto pultu,
5. vlajka sa vztyčuje a sníma bez prerušovania, pomaly, dôstojne, pri snímaní sa vlajka nesmie dotýkať zeme,

- 4 - 

6. na vlajke alebo zástave nesmie byť žiadny text, vyobrazenie, ďalší znak alebo odznak, kytica, stuha, smútočný závoj a pod. a nesmie sa zväzovať do ružice, 
7. vlajka alebo zástava sa nesmie použiť na zahalenie pomníka alebo tabule, ktoré majú byť  odhalené, taktiež nie je prípustné pripevňovať vlajku na vodorovný povraz alebo rahno a trvale ňou ozdobovať priestranstvá,
8. stožiar nesmie mať žiadne ozdoby alebo príkrasy a nesmie na ňom byť upevnená žiadna ďalšia vlajka, 
9. pri smútočných  obradoch tých, ktorých mesto Košice pokladá za vlastných zosnulých, vlajka nesmie byť spúšťaná spolu s rakvou do hrobu alebo žiaroviska, jej snímanie z rakvy sa musí vykonať dôstojne,
10. mestská vlajka alebo zástava sa nesmie použiť v poškodenom, vyblednutom alebo znečistenom stave,
11. zvislé umiestnenie vo forme jednoduchej voľne vejúcej koruhvy sa na verejnom priestranstve samostatne v meste zásadne nepoužíva pre možnosť zamenenia s vlajkou iného štátu,
12. ak sa mestská zástava použije v slávnostnom sprievode pri oficiálnej príležitosti, potom sa musí  niesť v čele sprievodu tých, ktorí reprezentujú mesto Košice, 
13. vztyčovanie  a snímanie  oficiálnej vlajky môžu uskutočniť iba príslušníci Mestskej polície Košice v uniforme a v bielych rukaviciach.

(4) Na znamenie štátneho smútku, alebo smútku mesta Košice, sa vlajka spustí na pol stožiaru alebo žrde spravidla za prítomnosti predstaviteľov mesta Košice. 

      (5)  Fyzické osoby a právnické osoby môžu používať pri slávnostných príležitostiach zástavy utvorené podľa vlajky, prípadne len vo farbách mesta Košice. 

     (6) Pri súčasnom použití vlajky, prípadne zástavy mesta Košice so štátnou vlajkou, umiestnia sa v rovnakej výške vedľa seba, pričom štátna vlajka Slovenskej republiky sa umiestni vľavo z čelného pohľadu. 

     (7) Pri medzinárodných podujatiach neštátneho významu konaných v meste Košice, pri ktorých sa nevztyčuje štátna vlajka alebo vlajka Európskej únie, vztyčuje sa vlajka mesta Košice na najčestnejšie miesto. 

(8) Použitie samostatnej zástavy vo forme koruhvy bez erbu mesta Košice nie je dovolené. 

Pečať mesta Košice

§ 7
Vyobrazenie pečate 

     Pečať mesta Košice je okrúhla. V strede je vyobrazený erb mesta Košice. Okolo erbu je do kruhu umiestnený nápis (kruhopis)  MESTO KOŠICE oddelený po stranách ľaliami. Vyobrazenie pečate  mesta Košice tvorí prílohu č. 3 tohto nariadenia. 

- 5 - 

§ 8
Používanie pečate mesta Košice

(1)	Pečať mesta Košice sa používa na originál významných listín a dokumentov mesta Košice vydávaných v pôsobnosti samosprávy mesta Košice, najmä verejných uznaní a iných ocenení  udeľovaných mestom Košice, dohôd o združení a pod. 

     (2) Použitie pečate mesta Košice povoľuje primátor mesta Košice.  

§ 9
Spoločné ustanovenia pre symboly mesta

     (1) Symboly mesta možno vždy používať len takým spôsobom, aby ich použitie bolo dôstojné a zodpovedajúce významu ich postavenia. So symbolmi mesta nemôže byť používané spolu (napr. na jednej listine, dokumente a pod.)  logo mesta Košice.

     (2) Mesto Košice môže nariadiť odstránenie symbolov mesta, ktoré sú vyobrazené alebo používané v rozpore s týmto nariadením, alebo ktoré sú použité bez súhlasu mesta Košice. Ak nebudú odstránené užívateľom, mesto Košice ich môže odstrániť na jeho náklady.

§ 10
Účinnosť

     Toto nariadenie nadobúda účinnosť 1. novembra 2015. 

MUDr. Richard Raši, PhD., MPH
primátor mesta Košice

Zverejnené: 29. 9. 2015